**Saistošo noteikumu projekta “Par Liepājas valstspilsētas pašvaldības līdzfinansējumu kultūras pieminekļu saglabāšanai”**

**paskaidrojuma raksts**

|  |  |
| --- | --- |
| **Paskaidrojuma raksta sadaļa** | **Norādāmā informācija** |
| 1. Mērķis un nepieciešamības pamatojums | 2022. gada 20. oktobrī pieņemts un 2023. gada 1. janvārī stājās spēkā Pašvaldību likums. Tā pārejas noteikumu 6. punkts noteic, ka dome izvērtē uz likuma "Par pašvaldībām" normu pamata izdoto saistošo noteikumu atbilstību šim likumam un izdod jaunus saistošos noteikumus atbilstoši šajā likumā ietvertajam pilnvarojumam.  Atbilstoši likuma "Par kultūras pieminekļu aizsardzību" 24. panta otrajai daļai, pašvaldībām to saistošajos noteikumos noteiktajā kārtībā ir tiesības no pašvaldības budžeta piešķirt līdzekļus tādu kultūras pieminekļu konservācijai un restaurācijai, kuri ir pieejami sabiedrības apskatei.  Atbilstoši likuma "Par kultūras pieminekļu aizsardzību" 11. pantam, fiziskām un juridiskām personām ir pienākums nodrošināt savā īpašumā esošo kultūras pieminekļu saglabāšanu. Tomēr daudzos gadījumos kultūras pieminekļu sarakstā esošo ēku un citu objektu tehniskais stāvoklis, nepieciešamība veikt apjomīgus glābšanas, remonta, konservācijas un restaurācijas darbus, izmantot objektam atbilstošus materiālus, kā arī nodrošināt nepieciešamo restaurācijas darbu kvalitāti un sabiedrības pieejamību kultūras piemineklim ievērojami paaugstina saglabāšanas izmaksas, tādēļ tiem nepieciešams gan valsts, gan pašvaldības atbalsts.  Liepājas valstspilsētas pašvaldībā līdz šim bija spēkā Liepājas pilsētas domes 2015. gada 14. maija saistošie noteikumi Nr.13 "Par Liepājas pilsētas pašvaldības līdzfinansējumu kultūras pieminekļu saglabāšanai". Līdzšinējā kārtība ar jaunajiem saistošajiem noteikumiem netiek mainīta, ir tikai precizēti iestāžu nosaukumi, izņemtas tiesību normas, kuras netiek piemērotas, pārskatīts pretendentu atbalstāmais iesniegumu skaits, kā arī pārstrādāta saistošo noteikumu redakcija par *de minimis* atbalsta piešķiršanu, ievērojot jauno Eiropas Komisijas regulu Nr. 2023/2831.  Ievērojot, ka regulas ir juridiski saistoši tiesību akti un tās ir jāpiemēro pilnībā un visās Eiropas Savienības dalībvalstīs, šie saistošie noteikumi ir izstrādāti atbilstoši Eiropas Komisijas 2023. gada 13. decembra regulai Nr. 2023/2831 par Līguma par Eiropas Savienības darbību 107. un 108. panta piemērošanu *de minimis* atbalstam (turpmāk – Komisijas regula Nr.2023/2831), kas nosaka šādus principus:   1. kopējais *de minimis* atbalsts jeb robežlielums, ko viena dalībvalsts piešķīrusi vienam vienotam uzņēmumam, jebkurā triju gadu periodā nepārsniedz 300 000 *euro*; 2. trīs gadu laikposms noteikts kā slīdošs periods, tas ir, turpmāk *de minimis* atbalsta kopsumma, ko piešķir vienam vienotam uzņēmumam, nevienā trīs gadu periodā no tā piešķiršanas brīža nedrīkst pārsniegt noteikto robežlielumu (no datuma, kurā plānots piešķirt atbalstu, skatās trīs kalendāro gadu laikā piešķirto atbalstu, piemēram, ja atbalstu plānots piešķirt 18.06.2024., tad ņem vērā iepriekš piešķirto *de minimis* atbalstu periodā no 18.06.2021. (ieskaitot) līdz 18.06.2024.).   Komisijas regulas Nr.2023/2831 nosacījumu iekļaušana atbalsta pasākumā ir nepieciešama neatkarīgi no atbalsta pasākuma juridiskā ietvara formas, šajā gadījumā šajos saistošajos noteikumos ir jāiekļauj aktuālā informācija par valsts atbalsta iegūšanas piešķiršanas nosacījumiem, atbalsta pretendenta izvērtēšanu un pašvaldības un atbalsta pretendenta atbildību atbilstoši Komisijas regulas Nr.2023/2831 nosacījumiem uz atbalsta piešķiršanas brīdi. Saistošie noteikumi nosaka pašvaldības līdzfinansējuma saņemšanas, izbeigšanas kārtību, to personu loku, kurām ir tiesības saņemt līdzfinansējumu valsts atbalsta veidā. |
| 1. Fiskālā ietekme uz pašvaldības budžetu | Saistošo noteikumu projekts neparedz grozīt tiesību normas, kas nosaka līdzfinansējuma apmēru.  Pašvaldības budžetā tiek paredzēts ikgadējs finansējums saistošo noteikumu izpildei un tajos izvirzīto mērķu sasniegšanai. |
| 1. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci | Saistošie noteikumi sekmēs pilsētas atpazīstamību. Ar saistošo noteikumu īstenošanu tiks uzlabots pilsētas kultūrvēsturisko objektu stāvoklis un vērtība.  Negatīvas ietekmes uz sociālo, ekonomisko, dabas vai kultūras vidi nav paredzamas.  Nav ietekmes uz konkurenci. Sakārtota vide pozitīvi ietekmē iedzīvotāju emocionālo labsajūtu. |
| 1. Ietekme uz administratīvajām procedūrām un to izmaksām | Saistošie noteikumi neparedz papildu administratīvās procedūras pašvaldībā. |
| 1. Ietekme uz pašvaldības funkcijām un cilvēkresursiem | Projekta iesniegumus izskata un lēmumus par līdzfinansējuma piešķiršanu pieņem domes izveidota Pašvaldības līdzfinansējuma kultūras pieminekļu saglabāšanai iesniegto projektu iesniegumu vērtēšanas komisija, kas darbosies esošo funkciju un uzdevumu ietvaros, nav paredzēta jaunu institūciju izveide vai esošo institūciju reorganizācija. |
| 1. Informācija par izpildes nodrošināšanu | Saistošo noteikumu izpildes nodrošināšanā netiek paredzēta jaunu institūciju izveide, esošo likvidācija vai reorganizācija. |
| 1. Prasību un izmaksu samērīgums pret ieguvumiem, ko sniedz mērķa sasniegšana | Saistošo noteikumu projekts nerada papildu prasības un izmaksas mērķa sasniegšanai. |
| 1. Izstrādes gaitā veiktās konsultācijas ar privātpersonām un institūcijām | Sabiedrības viedokļa noskaidrošana tiks veikta atbilstoši Pašvaldību likuma 46. panta trešajā daļā noteiktajam – informācija ievietota pašvaldības oficiālajā tīmekļvietnē www.liepaja.lv un sniegta iespēja ikvienam interesentam iesniegt savus priekšlikumus un komentārus.  Šī sadaļa tiks papildināta pēc sabiedrības viedokļa noskaidrošanas. |

Domes priekšsēdētājs Gunārs Ansiņš